Галина Бутырева
Арся сьöд войыс

Арся сьöд войыс 
сапкысис-усис 
му вылö сирва кодь 
пемыдöн, - сэсся 
синтö кöть бытшкы, 
нинöм оз тыдав.

Кымöра сынöдыс, 
лыа ю дорыс, 
ниа пес чипасыс – 
быттьöкö сылiсны, 
вошисны пемыдас. 
Лöнь, кыдзи лым водзын.

Батькöд ми мыш-мыш 
шонтысям-вугралам: 
виччысям кулöмын 
черилысь бузнитчöм… 
Бузнитчис! Шедöма! 
Тэрыба пыжлань.

Ярлуныс черилöн 
регыд и лöнис: 
тыдалö, мудзöма 
Войвыв саридзсянь 
Йöртымöдз катiгас. 
Шлапвидзö-куйлö. 
Пызан пöв кузьта. 
Пызан пöв пасьта.

Шензис да шензис 
Унзiля мамö. 
Кор тайö вöлi? 
Вöлi-ö? 
Гашкö…